Mikha - Aceh Bible - Old Testament / Micah-5\nTUHAN meufeureuman, "He Betlehem Efrata, gata saboh banda nyang paleng ubit di Yehuda! Teuma nibak gata Lôn peubeudôh sidroe peunguasa keu Israel nyang asai asui jih phon jamén dilée."\n2 Dan, TUHAN geupeubiyeu umat Gobnyan jikuasa lé musoh-musoh awaknyan keudroe sampoe ubak ureuëng inong nyang ka geupeunteuntée mangat jeuet keusidroe ma peunguasa nyang ka geupeulahé Gobnyan. Óh ka lheueh nyan ureuëng-ureuëng nyang saboh bansa ngon gobnyan nyang mantong na di teumpat nyang teuböih geupeusaho lom deungon bansa awaknyan.\n3 Meunyoe peunguasa nyan ka teuka, Gobnyan jipeurintah umat Gobnyan deungon teunaga dan keukuasaan nibak Po teu Allah jih keudroe. Umat Geuh udeb deungon aman, sabab bandum ureuëng bansigom donya jiaku keubeusaran Gobnyan,\n4 dan Gobnyan geubri keudaméan. Meunyoe tantra Asyur jiseureubu nanggroe geutanyoe dan jiheuntam peutahanan geutanyoe, tanyoe ta krah bubena peumimpén-peumimpén geutanyoe nyang paleng khong keu geujak prang awaknyan. Peumimpén-peumimpén geutanyoe nyan geupeutaloe Asyur deungon teunaga sinjata, dan geupeuseulamat geutanyoe nibak jaroe awaknyan.\n6 Ureuëng Israel nyang mantong tinggai jeuet lagée iémbon nyang leupie nibak TUHAN keu bansa-bansa, dan lagée ujeuen tron ateueh seunaman. Awaknyan meusadeue ubak Po teu Allah, dan bukon ubak manusia.\n7 Ureuëng Israel nyang mantong tinggai lamkawan bansa-bansa teuma jeuet lagée singa lamkawan beulatang-beulatang uteuen atawa lamkawan bubiri di blang naleueng. Singa nyan jitamong u lamkawan bubiri sira jigilo-gilo dan jipriek-priek; hana ureuëng nyang hase jipeulheueh bandum bubiri nyan.\n8 Israel jipeutaloe bubena musoh dan bandum awaknyan jipeuhanco.\n9 TUHAN meufeureuman, "Bak watée nyan teupeuranab bandum guda gata, dan teupeubinasa bandum geuritan prang gata.\n10 Banda-banda nyang meukuta di nanggroe gata Lôn peuhanco, dan bandum kuta gata Lôn peudata ngon tanoh.\n11 Jimat-jimat gata Lôn peuranab dan bandum tukang ramai gata Ulôn kireuh uluwa.\n12 Ulôn Lôn peuhanco bubena patong gata meunan cit deungon tugu-tugu keuramat gata; gata hana le taseumah beunda-beunda nyang jipeugot lé jaroe gata keudroe.\n13 Tugu-tugu Dewi Asyera di nanggroe gata Ulôn peureubah, dan banda-banda gata nyang meukuta Lôn peuhanco.\n14 Lam beungéh Ulôn nyang lagée ié ju nyan Ulôn Lôn balaih bandum keujeuhetan bandum bansa nyang hana taát ubak Ulôn."